CELEX: 62013TN0241
Language: el
Date: 2013-04-25 00:00:00
Title: Υπόθεση T-241/13: Προσφυγή της 25ης Απριλίου 2013 — Ελληνική Δημοκρατία κατά Επιτροπής

20.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 207/38
            
         Προσφυγή της 25ης Απριλίου 2013 — Ελληνική Δημοκρατία κατά Επιτροπής
   (Υπόθεση T-241/13)
   2013/C 207/63
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ελληνική Δημοκρατία (εκπρόσωποι: Ι. Χαλκιάς, Σ. Παπαϊωάννου και Α. Βασιλοπούλου)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               Να γίνει δεκτή η προσφυγή·
            
         
               —
            
            
               Να ακυρωθεί η εκτελεστική απόφαση της Επιτροπής της 26ης Φεβρουαρίου 2013, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), κοινοποιηθείσα με αριθμό C (2013)981 και δημοσιευθείσα στο L 67/2013, στο κεφάλαιο που αφορά την Ελληνική Δημοκρατία·
            
         
               —
            
            
               Να καταδικασθεί η Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Για τις δημοσιονομικές διορθώσεις που επιβάλλει η προσβαλλομένη εκτελεστική απόφαση της Επιτροπής της 26ης Φεβρουαρίου 2013, για τον αποκλεισμό από την χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη, στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα «Εγγυήσεων», του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), κοινοποιηθείσα με αριθμό C (2013)981 και δημοσιευθείσα στο L 67/2013 κατά το μέρος που αφορά δημοσιονομικές διορθώσεις σε βάρος της Ελληνικής Δημοκρατίας στις ενισχύσεις του άρθρου 69 του Καν. 1782/2003, στους τομείς των βοοειδών, των αιγοπροβάτων και του καπνού κατά τα έτη υποβολής δηλώσεων 2006 και 2007, η Ελληνική Δημοκρατία προβάλλει τους εξής λόγους ακύρωσης:
   
                
            
            
               Με τον πρώτο λόγο ακύρωσης η Ελληνική Δημοκρατία υποστηρίζει ότι η επιβληθείσα διόρθωση για τις διαπιστωθείσες αδυναμίες ως προς την εφαρμογή του άρθρου 69 του Καν. 1782/2003 (1) είναι μη νόμιμη και ακυρωτέα διότι α) παραβιάζει τη διάταξη του άρθρου 69 Καν. 1782/2003, η οποία εφαρμόζεται προαιρετικά από τα κράτη μέλη και παρέχει ευρύτατη διακριτική ευχέρεια ως προς τον καθορισμό των δικαιούχων της πρόσθετης ενίσχυσης, των κριτηρίων επιλεξιμότητας και των ειδικότερων όρων και προϋποθέσεων για την καταβολή της πρόσθετης ενίσχυσης, β) η αποτυχημένη εφαρμογή του άρθρου 69 του Καν. 1782/2003 δεν έχει ως αποτέλεσμα την πρόκληση ζημίας στο Ταμείο, όπως απαιτείται από το άρθρο 31 του Καν. 1290/2005 (2) για τη νόμιμη επιβολή δημοσιονομικής διόρθωσης.
            
         
                
            
            
               Με το δεύτερο λόγο ακύρωσης, η Ελληνική Δημοκρατία προβάλλει ότι η επιβληθείσα διόρθωση για ελλείψεις σε βασικούς ελέγχους στον τομέα του καπνού είναι μη νόμιμη και ακυρωτέα διότι: α) η κρίση της Επιτροπής, ότι οι επιτόπιοι έλεγχοι δεν ήταν σύμφωνοι με τον Καν. 796/2004 (3), στηρίζεται σε εσφαλμένη ερμηνεία και εφαρμογή του άρθρου 23 του κανονισμού αυτού, σε πλημμελή εκτίμηση των πραγματικών περιστατικών και εμπεριέχει ελλιπείς και αντιφατικές αιτιολογίες και β) η κρίση της Επιτροπής ότι δεν διενεργήθηκαν οι βασικοί έλεγχοι στις μεταποιητικές επιχειρήσεις στηρίζεται σε πλάνη περί τα πράγματα.
            
         
      (1)  Κανονισμός (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001
   
      (2)  Κανονισμός (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής
   
      (3)  Κανονισμός (ΕΚ) αριθ.796/2004 της Επιτροπής της 21ης Απριλίου 2004, σχετικά με τη θέσπιση λεπτομερών κανόνων για την εφαρμογή της πολλαπλής συμμόρφωσης, της διαφοροποίησης και του ολοκληρωμένου συστήματος διαχείρισης και ελέγχου, που προβλέπονται στον κανονισμό (ΕΚ) αριθ. 1782/2003 του Συμβουλίου, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς